정조 4년
庚子十一月二十日辰時。上御誠正閣。大臣備局堂上引見入侍時。領議政金尙喆。左議政徐命善。領府事鄭弘淳。右議政李徽之。兼禮曹判書洪樂性。兵曹判書李衍祥。戶曹判書金華鎭。刑曹判書李性源。行副司直李敬懋李柱國徐有寧。吏曹參判鄭民始。行都承旨蔡弘履。戶曹參判鄭元始。副校理趙鼎鎭。同副承旨金宇鎭。假注書趙行德。事變假注書任長源。記事官金載瓚李集斗。以次進伏訖。上曰。臺諫入來乎。宇鎭曰。姑未入來矣。上曰。入來與否。知入。長源承命出。回奏曰。姑未入來云矣。上曰。古例則原任大臣。亦參於次對矣。尙喆曰。然矣。尙喆曰。臣以常參經筵事。有所仰達者矣。蓋常參。卽每日設行之朝會也。政院例有逐日之稟。而有難於逐日設行。故自多停不行之時。至於朔望常參。則不爲入稟而直爲。自政院擧行。有頉然後。方爲啓辭頉稟矣。均是常參。而或逐日入稟。以待下敎。或自下擧行。而有頉然後。方始經稟者。事甚班駁矣。上曰。此是先王朝戊申創行之事。而甲午又爲定式擧行。事在文獻備考矣。此雖一事。切欲遵行。故果有所下敎矣。左相之意。何如。命善曰。遵先朝已例。爲今日成憲者。恐似合宜矣。上曰。右相之意。何如。徽之曰。常參。旣難於逐日設行。故先朝特以朔望者。蓋欲以是日必行之意也。臣謂此後則十五日三十日。次對兼爲設行。似好矣。上曰。自政院。更考文獻備考。後日次對議定。可也。尙喆曰。奉常主簿車彦輔疏。可以施行者。有令廟堂指劃稟處之敎。而別無他指的覆奏者。其中災年。自朝家蕩減逋欠之時。官吏土豪。偏蒙其惠。貧殘小民。未有實效云者。此莫非道臣守臣不善奉行之致。更加各別申飭。俾無虛實相蒙實惠未究之弊。何如。上曰。依爲之。出擧條上曰。今此寥寥之中。謂是應旨。故卽納以覽。則別無可觀矣。尙喆曰。臣亦取見。果無可取矣。尙喆曰。都政不遠。事多擧行。而今此李福源。身病添劇。勢難行公云。合有變通之道矣。上曰。冢宰重任。實難輕遞矣。向聞其病間矣。今何以必欲遞之乎。命善曰。向日則病情少差。故渠亦知以擧行都政矣。近復添加。實狀難强矣。弘淳曰。大臣旣有變通之奏。則事面恐不可仍置矣。尙喆曰。大政隔月。擧行多端。而吏曹判書李福源。感激恩敎。雖或間間赴政。近聞本病。不但添加。前頭都目。實難强行云。此時此任。勢不可久曠。合有變通之道。今姑許遞。何如。上曰。依爲之。出擧條命書榻敎曰。吏曹判書李福源。許遞。又命書傳敎曰。政官牌招開政。又命書榻敎曰。新判書牌招。同參政事。尙喆曰。諸道穀簿合錄事。曾已稟定矣。定其條例。趁此行會。使歲末會案。依此擧行。待其上來。各其句管堂上。考準査正。如或有頉。則別單書入。隨其所犯。分輕重論罪。以爲永久遵行之規。而句管堂上。適多有闕。兼禮曹判書洪樂性北道句管。戶曹判書金華鎭京畿句管。行副司直徐有寧海西句管。戶曹參判鄭元始湖南句管。行副司直金夏材關東句管。堂上差下。使之着意擧行。何如。上曰。依爲之。出擧條命書榻敎曰。禮曹判書洪樂性。北道句管堂上。戶曹判書金華鎭。京畿句管堂上。行副司直徐有寧。海西句管堂上。戶曹參判鄭元始。湖南句管堂上。行副司直金夏材。江原道句管堂上。差下事。尙喆曰。關東大關嶺築城設倉事。前道臣具㢞。以冬後經紀之由。有所論請。故待朝家更爲指揮之意。覆奏分付矣。趁今稟定。然後可以擧行。敢此仰達矣。上曰。左右相及領府事之意。何如。命善曰。臣則當初旣以設施無妨之意仰達。到今更言其不便。有欠誠實。俯詢之下。無辭可對矣。弘淳曰。嶺東關防。從古無所論。接海之地。無所事於設施而然歟。是未可知矣。徽之曰。此地形便。臣未嘗目擊。而聞往來人之言。則果是險阻要害地。而但嶺上嶺底。路險地隘。旣無寸土之可以居生。又無隣邑之可以通涉。雖爲築城。人不能居接守堞。則卽一空城。恐無所益矣。上曰。今姑置之。可也。出擧條尙喆曰。向日承宣。旣皆敍用。則具純之獨置罪中。事涉如何矣。上曰。具純之今番事。雖或可枉。而蓋其爲人。極多悶慮矣。且其時承宣。亦不善處矣。尙喆曰。果是不善爲矣。上曰。伊時處分。非不知過中。而同副以卿之子。最爲期待。故因其失着。欲其善導而爲此耳。尙喆曰。今此聖敎。政如慈父之敎迷子。實是玉成之聖念。而臣不勝感泣矣。上曰。君臣之間。貴無間然矣。命善曰。聖敎至此。伏切欽仰矣。徽之曰。使臣如此。則實爲盛德事矣。上曰。嚴內外之別。豈不截然。而金相玉之身爲武宰。有此暗囑掖屬之擧。豈不萬萬駭痛乎。若開此路。則後弊難防。此而不懲。安保無日後交通之患乎。其在防微杜漸之義。不可不嚴懲。故有此處分矣。論渠負犯。置之竄謫。猶爲薄勘矣。左相旣任其提擧之任。則可悉此事之顚末矣。命善曰。相玉事。實爲驚駭。身爲亞將。招其校卒。區區乞憐。猶且愧恧。況此暗囑掖隷。圖免女壻之罪者。非但瞻聆之可駭。實爲關係之甚重。薄竄禁錮。於渠可謂末勘。處分亦是寬典矣。徽之曰。此雖無識所致。論其負犯。則誠不少矣。上曰。李述祚。其將久囚獄中乎。尙喆曰。姑囚之外。無他道矣。命善曰。如許罪人。固無可惜。牢囚。何妨乎。尙喆曰。訓將上疏。俄已來到。而論其所任。則與禁御兩將。有異矣。以病勢之添劇。必欲辭免云。實爲可悶矣。上曰。其病果至於不能視事之境乎。命善曰。果然云矣。上曰。訓將之任。何等重大。而旣難輕遞。且難其人。大抵用人之道。雖曰試可乃已。而人苦多病。自許以非余莫可者。不可用也。自畫以不敢仰望者。無足取也。唯其忘身報國。自是人臣之分。而今此訓將。本以世家宿將。平日擧行。每多謹實。至於向日都監之役。扶病董役。以至添痾之境。亦可謂忘私循公矣。尙喆曰。果如聖敎矣。上曰。元帥之任。與文衡等耳。自有定價。有難輕論。嘗觀國朝以來文衡之數。則太減於相臣之數矣。以此益知其擢用之最難也。命善曰。將相之任。均是重寄。而至於訓將之任。與他自別矣。上曰。洪忠監司狀啓。極涉可怪。而政院之啓辭請推。甚得體矣。尙喆曰。該兵使之請罷海美縣監之啓。明其罪名然後。可也。而初無指的之事。有違狀文之體也。然而該縣監旣已請罷。事不可仍存矣。命書榻敎曰。洪忠監司狀啓勿施。海美縣監。今日政差出。尙喆曰。俄見洪忠道前兵使申大謙啓本謄報。則其論海美兼營將朴宗郁。但曰有駭妄之擧。而無指事論罪之端。事甚疎忽。不可無飭。洪忠前兵使申大謙。從重推考。何如。上曰。依爲之。出擧條上曰。政官催促。掌令之入來與否。知入。長源承命出。回奏曰。掌令今始入來云矣。上曰。先入侍後謝恩事。分付。與之偕入。長源承命出。召柳雲羽進伏。命書榻敎曰。掌令柳雲羽。先入侍後謝思。上曰。濟州牧使。今當差出。吏參。何以定望乎。民始曰。若以武臣。則兵使中洪和輔李鼎炳可合。而文臣則南鶴聞金蓍耇。似宜矣。上曰。以文臣差出。可也。上曰。禁府文案持來乎。樂性曰。姑未持入矣。上曰。李宗憲事。可謂疑獄矣。尙喆曰。李寬祜旣已物故。則李宗憲事。果無可覈之路矣。命書傳敎曰。禁府日次罪人李宗憲元犯寬祜。前已物故。到今無路可覈。宜有酌處之道。減死定配。雲羽啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。上曰。後翼旣已伏法之後。申尙權之永錮廢置。似或無義。至於軍職之銜。何不擧論乎。尙喆曰。不必以此而仍廢矣。雲羽曰。請定配罪人孫效忠等。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。期於得情。上曰。不允。請還寢罪人柱翼安置之命。亟令王府。設鞫得情。快正王法。上曰。亟停勿煩。上曰。一司已停。爾或不知耶。雲羽曰。逆如孝任而以貞夫人書傳譜冊。柱翼護逆之罪。不可勝誅。而豈可遽然停啓乎。上曰。此是執法之論。而此人庾死冷獄。則不亦可矝乎。雲羽曰。臣未及與僚臺相議。有難停啓矣。命退。諸臣以次退出。